
SELJAČKO KAZALIŠTE. 
Gledalac, glumac i pjesnik seljačkog kazališta. 


I kod nas se je konačno pristupilo reformi kazališta! 

Ako se prati sve što je o tome napisano i učinjeno, pa ako se 
to usporedi sa službenim stavom vodstva naše. stranke i izjavom 
samoga vođe g. Vlatka Mačka, opaža se da pitanje hrvatskog 
seljačkog kazališta još nije posve rasvijetljeno.!) 
Dosadašnji pokušaji reforma se još uvijek odnose uglavnom na 
jedan stalež, stalež građanski, uključivši u njega sve slojeve koji ga 
sačinjavaju: dakle »više« i bogato građanstvo, »niže« i manje 
bogato građanstvo, zatim sloj koga se obično naziva »mali čovjek« 
i koji je zajedno sa radništvom materijalno, a često i kulturno, na 
prelazu od građanstva u seljaštvo. Rekao sam da se ta reforma 
uglavnom odnosi na građanski stalež, jer se uvijek mora i može 
pretpostavljati da će posebne seljačke predstave u gradu i bliža 
seljačka okolica gradova djelomično riješiti pitanje seljačkih kaza- 
lišta. Zbog jasnog lučenja pojmova i zbog toga što kod nas još 
nije obrađen: pojam  »seljačkog kazališta«, napisao sam ovu 
raspravu. ' 

Kod nas su u vezi sa reformom kazališta otštampana dva pri- 
jedloga. Prvo je rasprava A. Freudenreicha »Kazalište za narod« 
(Zagreb, 1940) a drugo je rasprava S. Ježića »Problemi Hrv. 


1) Povodom posjete intendanta Hrv. Narodnog kazališta g. A. Freuden- 
reicha vođi g. V. Mačeku izjavio je potonji želju »da Hrv. narodno kazalište 
ne bude samo stjecište duhovne elite, nego da se funkcije kazališta i njego- 
vo prosvjetno djelovanje proširi u najšire slojeve našega građanstva i rad- 
ništva, te da se pokuša urediti što više kazališnih žarišta diljem obnovljene 
domovine Hrvatske, kako bi se i seljački svijet mogao upoznati sa hrvatskom 
kazališnom umjetnošću.« 

Narodnog Kazališta« (Zagreb 1940). Pošto druga gotovo uopće 
ne raspravlja o organizaciji i reformi kazališta za narod, uzimamo 
u obzir samo prvo djelo. 

Odmah moramo podvući da se ta rasprava odlikuje jasnim. 
i, što je važno, ostvarljivim idejama. Razradivši nešto opširnije: 
misli iz svoga priručnika »Gluina«, A. Freudenreich je dodao upute 
za organizaciju kazališta u gradovima koji nemaju stalnih kazališta. 
i upute za organizaciju putnih kazališta. On jasno kaže da je naše: 
kazalište ostvareno kao hrvatsko i narodno samo »po imenu« a ne 
»po duhu i umjetničkom izražaju« a trebalo bi da bude narodno i 
po tome »što će umjetničke plodove njegove uživati sav narod, a. 
ne građani u nekoliko gradova.« 

Sama organizacija je zamišljena tako da tri stalna kazališta 
u Zagrebu, Osijeku i Splitu priređuju redovita gostovanja u onim 
gradovima koji imadu kazališne dvorane, a u ostalim gradovima 
da se urede manje  tipizirane pozornice. U još manjim 
gradovima i trgovištima, pomanjkanje pozornice će nadomjestiti 
putno kazalište. 

Uz tu vanjsku, tehničku organizaciju, postavlja se pitanje unu- 
tarnje, umjetničke reforme a ta u prvom redu traži odgovarajuću 
umjetničku formu u novoj narodnoj hrvatskoj drami te prema tome 
pjesnici imadu najveću ulogu u novom razdoblju našega kazalište. 
Glumac i gledalac čine drugi dio problema pa ćemo mi ovdje nado- 
puniti razlaganja A. Freudenreicha i postaviti uvjete razvoja, način 
obradbe i same umjetničke oblike kazališta za narod. 








I. GLEDALAC SELJAČKOG KAZALIŠTA. 
Seljak i građanin kao gledaoci. 


Danas kazalište služi građanstvu i po umjetničkim sadržajima 
te formama i po materijalnim uvjetima za pohađanje kazališta. 
Narod međutim čini još i radništvo i seljaštvo pa ćemo razmotriti 
mogućnost da i oni uđu u krug kazališnih gledalaca. Zbog gotovo 
iste duševne i intelektualne razine (jer kod nas radnika uglavnom 
čini proletarizirani seljak), govorit ćemo o oba staleža sada, kad 
govorimo o seljaku. 


Ne upuštajući se u historijski razvoj kulture građanstva, utvrđu- 


jemo da su danas građanska i seljačka kultura oprečne jedna dru- 
goj. Nije nadalje potrebno tumačiti da i današnje kazalište kao 


forma građanske i prema tome kozmopolitske kulture nema veze sa 


seljačkom kulturom. 
Ako definiramo kulturu kao one uredbe i djela koje su ljudi 


stvorili da poboljšaju i uljepšaju život, razabiremo odmah da je 
kulturni antagonizam gospode i seljaka nastao zbog toga, jer su 
gospoda preuzela tuđu kulturu, dok je seljak ostao kod svoje 
autohtone kulture. Uz tu kulturu, gospoda su si prisvojila i stanovita 
prava; smatrala su sebe boljima i višima od naroda i preuzeli po- 


svema u svoje ruke vlast nad narodom. Taj odnos seljaka i gospode 


«doveo je danas do zaoštrenosti koja je tako dugo opravdana, dok 


gospoda ne shvate da vlast i prava imade cijeli narod da gospoda 
odnosno građanstvo i seljaštvo čine simbioznu zajednicu te da se 
po rođenju i školovanju ne može steći pravo da se gospodari na- 
rodom. Cilj te zajednice jest, da se stvori jedan narod. 


Da ne bi skrenuli od naše teme odmah dodajemo da narod — 


seljaštvo čini ono što nam je do sada davalo naš značaj, osnovu; 

bit i našu snagu, po čemu smo se održali kao poseban hrvai- 
ski narod. Ta dakle narodna kultura koja se održava u narodnim 
običajima, pravnim shvaćanjima, pjesmi, plesu, nošnji i cijeloj 
materijalnoj kulturi zaslužuje našu pažnju baš zbog toga što smo 
po njoj »ono što jesmo.« Zbog te ogromne zasluge i snage selja- 
štva, ono bezuvjetno treba da bude smatrano dijelom naroda koji 
zaslužuje da imade i svoje kazališne umjetničke oblike i da se za 
njega stvaraju kazališni umjetnički oblici. Jer po riječima Antuna 
Radića, treba ispitati u čemu je (seljačka kultura), kakva je, treba 
joj, pa bila kakova- mu drago, odrediti mjesto uz druge kulture, a 
ne pod drugim kulturama. ' 
> Mi branimo i dalje važnost te seljačke kulture ispitujući što je 

dala građanska, kozmopolitska kultura. Svaka kultura bi trebala 
težiti za istinom, dobrotom i ljepotom, ali prva dva zahtjeva na 
kojima se ujedno temelji cijeli društveni život, doživjela su gotovo: 
slom. Danas je »čovjek čovjeku vuk«, želja za moči i dobitkom 
potpuno rastvara poznate tri osnove kulture, pa je danas ta kultura 
samo vanjska, formalna. Još od Rousseau-a načeti problem nije: 
građanska kultura riješila. On joj predbacuje da je iskvarila čovje- 
čanstvo i uništila dobra koja je priroda dala čovjeku, jer je kultura 
stvorila bogate.i siromašne, gospodare i robove. Mi znamo da je 
nemoguć povr atak prirodi, stanju primitivizma, nego je lijek u to- 
me da društvo ne poprima kulturu i ne ostaje u okviru kulture zbog 
uredaba, zakona i kazna što ih je društvo silom prilika propisalo, 
nego da će kultura dobiti svoj pravi oblik onda kada bude un u- 
trašn ji posjed svakoga pojedinca. Takova kultura oslobađa 
a: ne steže. Zar danas nije smiješno govoriti o narodnoj kulturi 
kada se znade da je krug njenih kulturnih subjekata vrlo malen, 
On je ograničen na stanoviti stalež i slojeve pa ni desetina naroda 
nije ni subjekt ni objekt kulture, jer nema isti stepen obrazovanja 
i mišljenja, nema često ni prilike ni vremena ni razumijevanja, za 
kulturna dobra. ' 








Što je naprotiv pridonijelo kulturi seljaštvo i što ješ ima pri- 
donijeti? I ako je etički duh našega seljaštva visok, on je ipak 
dosta nagrižen, u prvom redu zbog toga, što je bio uvijek u dodiru 
sa gradskom kulturom. Kod toga mislimo i na prilike srednjega 
vijeka, mislimo na odnos seljaštva prema plemstvu i crkvi, mislimo 
ina najnovije doba iza Revolucije, koja je nažalost samo djelomi- 
čno ispravila nepravde kojih se posljedice osjećaju još u našem 
XX vijeku. Seljak tek sada uskrisuje, on tek sada postaje sadržaj 
(subjekt) političkoga, a nadamo se i subjekt i objekt kulturnoga 
života. Ante Radić je o tome ovako rekao: »Ljudi ne budite ludi! 
Vi prošlosti nemate, jer prošlost i povijest imadu samo kraljevi i 
velikaši, vaši gospodari. Prah vaših djedova znao bi vam pripo- 
vjedati samo o mukama, ropstvu i sužanjstvu, a o nikakovoj slavi. 
U prošlosti vi ništa nemate, vaša je samo 
budućnost, ako u vas bude pameti!« 

Seljačka kultura je dakle u biti etička; ona imade svoje po- 
sebne etičke običaje koji mogu poput norma uređivati sav pravni 
i društveni život; ona uz pravednost znade i za istinu te najzad, 
ona je dokazala da običajima, glazbom, nošnjom, narodnom pje- 
smom i t. d. poznaje i ljepotu. Ta kultura je dakle zaokružena 
cjelina, ona je potpuna. Ne smijemo uz to zaboraviti da je naš da- 
našnji seljački pokret stavio kulturnu izgradnju na prvo mjesto 
a u njoj dao prva mjesta poštenju, pravdi, znanju i 
provjećenosti. (Pod prosvjećenošću se ne misli znanje i 
učenost, nego moć rasuđivanja i mišljenja, traženje uzroka, spaja- 
nje pojmova i stvaranje logičnih zaključaka; to je ono što zovemo 
»oštar um« pa prema tome imade i »nepismenih prosvjećenih kao 
i učenih neprosvjećenih.«) ' 

Opravdanje i potrebu narodne kulture nalazi dr. A. Bazala 
kod Humboldta (Erzieher zu deutscher Bildung. VIII. Jena und 
Leipzig 1907) i Kronenberga (Eth. Praludien, Miinchen 1905) pa 
u svojoj raspravi »Narodna kultura« piše o tome ovako: ». .. nemo- 
guće je zamisliti kulturu koja će biti pravi a ne samo prividni po- 


m pama 


sjed čovjeka, drukčije nego u narodnom obliku, pa je 


težnja kozmopolitizma da izbriše narodne razlike posve neopravda-, 


na. Takav bi naime razvoj bio neprirodan, budući da... još uvijek 
ostaje nešto prvotno, što nikakovi uticaji ne mogu izbrisati... A 
gdje je uticaj onih prilika jači od ove prvobitne sile, tamo je to 
znak slaboće narodne ili njegova propadanja. Osim toga ne bi 
takav razvoj bio ni povoljan, jer bi se tim otstranjenjem narodnih 
osebujnosti skrivilo neizrecivo osiromašenje čisto ljudske kulture, 
budući da bi joj se najbogatije vrelo zatvorilo.« Prigovor, da nema 
čistih rasa ni naroda pa prema tome ni specifične narodne kulture 
odbija pisac ovako: »Ako i nema čistih rasa, a ono u kulturno 
jakih ostaje osnovni ton, koji svim očitovanjima podaje obi- 
lježje — a taj iznaći i izgraditi to je zadaća kulture.« 

= Tim razlaganjem utvrdili smo troje: 

1. da postoji posebna narodna (seljačka) kultura po kojoj 
smo održali svoju nacionalnost; 

2. da je ta kultura po svojim osebinama potpuna i pozitivna 
i prema tome sposobna za život i razvitak; 

3. da seljaštvo kao živi nosilac te kulture imade pravo da 
stvara umjetničke oblike (i kazališne) i da zbog važnosti seljač- 
ke kulture, cijela zajednica ili narod treba pomoći seljaštvu u 
stvaranju umjetničkilh oblika. 


—_—-_——— 


Kada je tako seljaštvo za kazalište »otkriveno«, pita se kako 
primaju seljaci - gledaoci kazalište i što će im se dati odnosno što 
će oni sami stvoriti. Naznačeni putevi i reforme u tom smislu su 
kod nas pošli dobrim putem. Imademo dobar i jasan plan kojemu 
u tehničkoj organizaciji nema prigovora, a ovdje je pokušaj obra- 
dbe umjetničke strane reforme koja obuhvaća poma i glumca 
(drugi i treći dio ove rasprave). 

Baš zbog jasnog plana i cilja, nama se ne može dogoditi da 
»širokoj publici« i seljaštvu pružimo na pr. građanski teater kako 

se je to pokušavalo u Francuskoj početkom ovoga stoljeća. (Udru- 
ženje »Oeuvre des Trente ans de Thćatre, Pariz 1902). Ne može- 
mo dakle upotrijebiti umjetničke forme građanstva nego ili treba 
da narod stvara nove umjetničke forme ili ih trebaju drugi stvarati 
za narod. 

To pitanje bi se moglo i drugačije postaviti. Moglo bi se reći: 
seljaštvu nije potrebno kazalište, ono čak nema ni potrebe za njim; 
ostavite kazalište kakovo jest, neka se slobodno razvija kao i do 
sada i neka služi onome kojemu je i do sada služilo (misli se 
građanstvu) a prosvijetlite narod do tog stepena 
da će se i on moći služiti takovim kazalištem. 
To mišljenje je u vezi sa tvrdnjom, da je kazalištu za šire slojeve 
»sužen horizont.« Istina jest da bi građansko kazalište koje bi 
prekrojili za šire slojeve značilo stanovito osiromašenje kazaii- 
šta, jer je danas seljaštvo intelektualno i duševno manje bogato i 
diferencirano nego građanstvo. Osim što bi bio smanjen broj sadr- 
žaja dramskih djela, i vanjska izražajna sredstva kazališta bila bi 
manje bogata. Na sva ta pitanja odgovaram ovako: narod treba 
svoje posebne umjetničke forme, svoje posebne sadržaje i pro- 
bleme i svoja posebna vanjska izražajna sredstva na pozornici.) 
Rješenje toga je dano u drugom i naročito trećem dijelu ove knjige, 
gdje je govor o pjesniku i umjetničkim formama pučkoga kazališta. 
Može se već sada reći da će traženje tih novih umjetničkih oblika 


i potpuno njihovo ostvarenje tražiti decenije vremena. Na nama ja “* 


da počnemo rad. 

Mora se govoriti i o tome kako i koliko puta se imaju održavati 
predstave za narod. Držim da bi putujuća kazališta mogla u stalno 
određeno doba godine dolaziti u pojedine gradove, trgovišta i 
sela (mogla bi se moguće u vezi sa tim organizirati pretplata ili 


") Iako sam na taj problem odgovorio u ovoj raspravi, držim da bi bilo vrlo 


«dobro kada bi Seljačka Sloga pokrenula anketu ne samo. građana i intelek- 


tualaca, nego naročito seljačku anketu koja bi dala odgovor na pitanja: što 
da se igra, kako da se igra, gdje i kada da se igra. 


ds 


abonnement). Jedni naime drže da odgoj putem kazališta i razvija- 
nje smisla za »lijepo« može samo onda donijeti rezultate, ako se 
kazališne predstave češće ponavljaju (na pr. svakoga tjedna). Žele 
se dakle trajne predstave a ne vanredne (ove su obično i svečane). 
Držimo da bi se trebale davati obe vrste predstava. Prve imaju naj- 
više odgojni cilj a druge bi svojim svečanim karakterom djelovale 
(ina volju ina osjećaj. U ostalom znademo kako na dječji emotivni 
i intelektualni život djeluju stanovite svečane zgode i kazališne 
predstave i ako su te predstave rijetke. 

Na široke slojeve bi kazalište djelovalo u tri smjera: pruža- 
lo biradost, poticalo voljui širilo prosvjetu. 

Puk, koji i onako nema mnogo radosti, morao bi u kazalištu 
naći odmor i veselje. Život je dosta težak i neveseo pa ukoliko 
kazalište ne će pružiti radosti i razonode, narod će rađe poći u 
gostionicu. ' 

Kazalište treba da dramskom radnjom pobudi na akciju. Na- 
Tod će rado gledati taj izvor energije i rado će osjetiti da mu je 
onaj na pozornici drug u borbi za politička ili moralna načela. 

Narod će najzad rado primiti i pouku, tim više što kazalište 
svojom indirektnom didaktikom vrlo moćno djeluje. Kazalište pro- 
svjećuje pobijanjem predrasuda, zaostalosti i straha. 

Nikada seljačka pozornica ne smije biti samo folklorni izlog 
u kojemu su narodni običaji prikazani kao isječci. iz narodnog 
života, a bez dublje povezanosti. U tu pogrešku lako upadaju i 
oni koji smatraju seljačko kazalište modnom i konjukturnom po- 
javom pa žele pisati za seljačko kazalište bez da poznaju njego- 
ve osobine i probleme. Druga pogreška nastaje, kada pisac smatra 
pozornicu propovjedaonicom za moral ili katedrom za poučavanje. 


Ta je pojava krajnji dilentatizam koji nema sa pravim životom: 


nikakove veze, a osim toga ovakovo direktno moraliziranje i po- 
učavanje uvijek promašuje cilj. Narod bi iz kazališta imao poni- 
jeti utisak. »lijepe unutrašnje ugodnosti, osjećaj duševnog i tje- 
lesnog zdravlja« (Schiller Goethe-u 7. I 1795). 

Materijalne osnove takovog kazališta su već izrađene u djeli- 

ma A. Freudenreicha (Gluma; Kazalište za narod). Može se do- 


“ dati da bi amfiteatralno gledalište najviše odgovaralo demokrat- 


skom principu koji traži uklanjanje parketa i loža kao mjesta koja 
označuju društvenu razliku. Isto se ima osuditi pretjerano elegan- 
tno oblačenje (frak, raskošne večernje Haljine), ali držim da se 
i kod puka ne bi smjelo pretjerati u protivnom smjeru, jer bi bilo 
dobro da se i seljak, makar i najednostavnijom boljom odjećom 
i čistoćom pripravi na izvanredni, odgojni i gotovo svečani: ka- 
rakter pretstave. 

U vezi sa kazalištem još smo dužni potpuno odgovoriti na 
problem seljaka:i građanina kao i nosioca dvaju oprečnih kultura. 
Taj problem je u početku ove rasprave dobio dosta oštar oblik. — 
Da li se te dvije kulture mogu pomiriti ? 

Da na to odgovorim moram reći što gledaoce — seljake, rad- 
ništvo i građanstvo — u kazalištu razdvaja. Razdvaja ih to šio 
nemaju zajedničko obrazovanje, shvaćanje i osjećanje. Drugim rije- 
čima, bez tih triju elemenata koji spajaju, »među ljudima nema 
nikakve zajedničke veze, nikakve kolektivne psihologijske predis- 
pozicije, koja bi sugestije s pozornice jednako jako, iako u raz- 
ličitom obliku ili nijansi prenijela na sve gledaoce bez razlike.!) 


Iz citiranog jasno izlazi da seljaštvo kao kolektiv ima u kazalištu 


jednaku »psihologijsku predispoziciju« i da će svako ai už 
manje izuzetke, jednako djelovati na taj kolektiv. 

Pošto je građanska kultura univerzalna, kozmopolitska, ona 
pokazuje tendenciju niveliranja među građanskim kulturama svih 


naroda. Međutim po seljačkoj kulturi »kao najbogatijem vrelu« 


oplođuje se i građanska odnosno opća kultura. A. Radić smatra 
da će doći do niveliranja narodne samonikle kulture i kulture gra- 
đanske, evropske. Ali prije te pomirbe treba, kaže on, obaviti prvi 
i glavni posao: iznijeti, sabrati, proučiti i. u život provesti našu 
narodnu i autohtonu kultura. Iza toga dolazi: izravnanje i pomirba 
obiju kultura. 


1) Lj. Maraković, Pučka pozornica str. 68. 

I. GLUMAC SELJAČKOG KAZALIŠTA. _ 


Koji glumac treba da igra na seljačkoj pozornici, zar onaj 
profesionalni, stručni glumac ili dobrovoljac (često nestručni -glu- 
mac). Odgovaram: mnoge pučke glume a osobito. svečane (na pr. 
one svjetovne u Švicarskoj kao i ona religiozna. u Oberammer- 
gau-u). traže glumce iz puka. To je i potrebno i prirodno, jer smo 
i kod nas vidjeli (seljaci iz Čučerja, pa oni koji su izvodili »Pri- 
gorsku svadbu« od Stj. Novosela) da će profesionalan glumac te- 
ško zamijeniti seljačkoga, ako su u pitanju narodni običaji sa svo- 
jim posebnim izražajnim. sredstvima. Profesionalan glumac ne bi u 
ostalom, nikada mogao dati ni posve točan izgovor izvjesnog di- 
jalekta, uz koji je vezana neobična poetičnost i kolorit djela. Gledao 
sam prije nekoliko godina »Prigorsku svadbu« od Stj. Novosela i 
mogu reći da je na mene ta seljačka izvedba ostavila ogroman 
dojam. Divio sam se uživljavanju u uloge, iskreno — jednostavnom 
načinu igre i naravnim gestama i kretnjama. Uvjeren sam da su ti 
glumci - seljaci, uz izvjesno glumačko znanje i tehniku, najviše 
uspjeli zbog toga što su osjećali dasu dio kolektiva k oji 
zaista živi istim životom i u kojemu se doga- 
đaju iste stvari koje oni danas glume. Oni zapravo nisu 
»trebali osjećati« nego je to već bilo nehotično potsvijesno. uslo- 
vljeno, a nisu trebali mnogo ni glumiti, jer im je radnja izgledala 
poznatom, bila je samo nešto potenciraniji izraz njihove vlastite 

 duševnosti.1) 

Znamo međutim da je glumcima — seljacima bila olakšana 
igra, baš zbog toga što su glumačka izražajna sredstva bila uvje- 


") O odnosu glumca prema glumi napisao je pisac ove rasprave kraći 
esej. (Otštampan u »Jutarnjem listu« od 8. 1. 1940) 

dn Sotin. 


tovana određenom formom i izražajem narodnih običaja. Igra glu- 
maca se je kretala uvijek u granicama naturalizma, ali ne smijemo 


Zaboraviti da je seljački naturalizam — kao vjerna slika seljačkoga 


života —-često neprikladan za scenu, koja opet ima svoje posebne 
zakone, ako hoće da djeluje umjetnički i izražajno. Ti dakle zakoni 
često uokviruju i ograničuju i sam naturalistički umjetnički izraz. 
Seljački bi glumac uz te svečane igre i narodrie glume mogao 
Zadovoljiti i u lakim te šaljivim igrama iz svakodnevnog seljačkog 
života. On naprotiv ne će moći igrati historijske drame ili društvene 
drame koje uposluju ličnosti van seljačkoga staleža ili ne će 
moći igrati lica sa složenijim duševnim, intelektualnim životom i 
složenijim karakterom. . 
' Ali je problem seljačkog glumca ne samo umjetničkog nego 
i socijalnog karaktera. U mjestima koja češće posjećuje kazalište, 
mogli bi seljaci surađivati u tolikoj mjeri u kazalištu da bi ta sura- 


dnja uzrokovala i stanovitu opasnost. Seljak bi naime zanemario 


svoj posao, a u tom slučaju bi opća šteta bila veća nego li umjet- 


onička dobit kazališta. Tko bi dakle nesavjesno uvlačio puk u 


stalne diletantske ili profesionalne predstave, taj bi stvarao glu- 
mački proletarijat. Iako je posljednje pitanje kod nas dosta rijetko 
ipak smo ga ovdje trebali spomenuti. 


Profesionalan glumac će se u većini slučajeva znati prilagoditi 
igri-i seljačkih te ostalih: dobrovoljačkih družina, jer će osim 
veće tehnike i kazališne rutine Paja sposobnost da se pote 
godi stilu seljačke izvedbe. pe 

“Ako je profesionalni glumac koji igra u seljačkom djelu i 
svladao izgovor izvjesnog dijalekta, on mora znati preobraziti i 
cijelo svoje držanje, sve svoje geste, kretnje i mimiku da bi dao 
onu seljačku osobu koju predstavlja. Iz prvoga dijela ove ras- 
prave razabiremo da seljak, zbog svoje posebne kulture, imade i 
drugo držanje i drugi izražaj za ono što želi reći ili pokazati. Ako 
profesionalni glumac (a to je obično građanin) igra seljaka on 
mora na pozornici seljačkom gledaocu dati iluziju seljaka a ne 


mu. sma 


gospodina. (Možemo ovdje napomenuti da uz individualne geste i 
mimiku, bilo građanina ili seljaka, imade i opće ljudskih gesta i 
mimike, koju samo rijetki glumci posjeduju, pa prema tome mogu 
tim univerzalnim izražajima jednako djelovati na sve slojeve na- 
roda). Franjo Ks. Kuhač je štampao (Kolo, _.lIlI 1907) dio svoje 
opće folkloristike pod naslovom »Narodne osebine u gestima i 
karakteristika pojedinih naroda.« U tome, za ono doba smjelom 
djelu kaže: »Neki ljudi doduše misle da je izražaj čuvstva gestima 
individualna stvar, koja ovisi o momentanom raspoloženju govor- 
nika, te da u gestima nema ništa posebno narodnoga. No u toku 
rasprave vidjet ćemo, da tome nije tako, te da je individualnost 
gesta samo tada istinita, kad se uzme cijeli narod za pose- 
bni individuum.« lako su neki nazori o glumačkoj umjetnosti kod 
Kuhača već zastarjeli, ipak će se mnogi glumac koji više nije usko 
vezan sa narodom, moći dobro poslužiti njegovom raspravom. Ako 
dakle glumac mora prikazati seljačko djelo, on na pozornici mora 
prikazati život hrvatskoga naroda odnosno seljaštva. 


Kad je u pitanju. glumac za seljačko kazalište, onda ćemo 
kod gore spomenutih kazališnih oblika rađe upotrijebiti glumca - 
seljaka, a kod ostalih oblika glumca dobrovoljca iz građanskog 
staleža ili profesionalnog glumca. Pošto se putujuća kazališta, ka- 
ko ih želi organizirati intendant zagrebačkog kazališta g. A. Freu- 
denreich, ne će moći organizirati tako brzo i u tolikoj mjeri da bi 
zadovoljila naše brojne potrebe, izgleda da će veliki dio kazali- 
. šnog rada otpasti na dobrovoljce pa bi se moguće njihov rad imao 
proširiti i umjetnički poboljšati kod čega bi ih trebalo pomoći od 
strane stalnih. kazališta i Banske Vlasti. 

HI. PJESNIK SELJAČKOG KAZALIŠTA. 
Umjetnički oblici pučkoga kazališta. 


Pjesnik će nositi najveći i najodgovorniji teret u reformi ka- 
zališta. Naši novi pučki kazališni oblici još nisu izrađeni, a u koliko 
bi ih izgrađivali pjesnici seljaci, osjećalo bi se kod njih neiskustvo 
u tehnici drame i nepoznavanje tehnike pozornice, dok bi se pisci 
građanskog kazališta uz svoje znanje i iskustvo teško približili 
oblicima pučkog kazališta. U prvom redu bi bila dužnost ovih 
posljednjih, da se nastoje približiti seljačkoj kulturi, da je pro- 
učavaju i da mjesto drama za profesionalna kazališta pišu i traže 
nove forme pučke kazališne umjetnosti, 

Kada smo govorili o svjetovnim i religioznim svečanim igra- 
ma i našim seljačkim predstavama, opažali smo da su to pose- 
bne dramske vrste koje se obradbom monumentalnih tema i svo- 
jim posebnim stilom izvedbe približuju obredu. Naše dvije selja- 
čke predstave (Čučerje, Prigorska svadba) također su pučke sve- 


čane igre. Lj. Maraković (Pučka pozornica) uspoređuje Prigor- 


sku svadbu sa drugim svečanim igrama (osobito onom u Ober- 
ammergau-u) i kaže: »Kao tamo, i ovdje igra nije uperena na ličnu 
sudbinu pojedinaca, nego daje tipske slike ljudskoga života u 
momentalnoj stilizaciji, ispuštajući sve prolazne i neznatne detalje, 
klešući u velikim linijama svečanog raspoloženja i velikih ideja. : .« 

Naša spomenuta seljačka djela postigla su tu »monumentalnu 
stilizaciju« baš zato, jer dramsku radnju gotovo posve ispunjaju 
narodni običaji: O njima kaže A. Radić ovo: »Nema kulture bez 
osjećaja veze, koja te veže s onima koji su bili prije tebe i za 
tebe radili. U običajima je kao za vječna vreme- 
na saliven u tuč sav duševni narodni život.« 


mar 


Prvi dake zaključak ovoga poglavlja jest, da narodna 
umjetnost treba nastati u narodu i kao tako- 
va dalje razvijati. Taj uvjet ne isključuje da na nju dje- 
luju i vanjski, vannarodni pa i građanski uticaji, ali će seljačka 
umjetnost bez sumnje naći svoj vlastiti književni 
oblik kaoštoćesistvoritii svoj vanjski scenski 
oblik, svoju pozornicu. 


Pređimo sada na umjetničke oblike pučkoga kazališta. Opće- 
nite griješke kojih bi se trebali čuvati autori jesu: nikakova složena 


psihologija, nikakove skrivene misli ili nejasni simbolizam. Kao što: 


je klasično obrazložio Gustave Le Bon u »Psihologiji gomil4«, 
masa ili kolektiv prima ideje u posve drugom obliku nego pojedi- 
nac. Ideja mora poprimiti jasni, kratki, kolektivu shvatljivi izraz, 
a taj se često pretvara u jednu krilaticu, u običan poklik, u lozinku 
ili pozdrav. Osim toga svaka ideja dobiva živi oblik i tek tada 
je spremna za akciju kada pređe u osjećaj. Ljude se mora dirnuti; 
iza toga oni ne misle nego osjećaju da je dotična stvar pravedna 
ili nepravedna, dobra ili gnjusna, a kada osjećaju onda su oni 
potpuno na strani onoga što osjećaju i pripravni su braniti svoje 
uvjerenje i boriti se za njega. Prema tome radnja seljačkog kaza- 
lišta treba da je snažna i pojednostavljena, da teče u jasnim obri- 
sima i sa pojačanim dijalozima, da imade ličnosti sa snažnim 
karakterima i sa prirodnim i jakim strastima. Ili kako kaže R. Rol- 
land: trebamo freske a ne male uokvirene slike, trebamo simfonije 
a ne komornu muziku. 

 Takovu radnju će najbolje potcrtati muzika. Pošto računa na 
mase, sve mora biti stvoreno za veliki akustični prostor; muzika 
se kreće u jednostavnim intervalima i jedinstvenim ugođajima. Ona 
dakle često potcrtava i pojačava osnovni ugođaj djela. lako daje 
cijelome djelu poseban kolorit, ipak “ne smijemo glazbu nikada 

učiniti odviše samostalnom. Dakako da je prema tome najteži za- 
datak muzičke pratnje naći granicu između podređenosti i samo- 
stalnosti.!) 

Često će radnja na otvorenoj ili velikoj pozornici tražiti go- 
vorne i pjevačke zborove. I njihova će se učešća odvijati u velikim 
linijama; treba paziti da ti zborovi plastično otskaču jedni od 
drugih, a naročito se efekti mogu postići jednoglasnim (unisono) 
pjevanjem, ritmiziranim govorom kao i naglim prelazima iz vike u 
potpunu tišinu. Dakako da takove radnje i mase traže posebnu 
pozornicu pa je često (osobito u švicarskim narodnim igrama i u 
Oberammergau-u) upotrebljena simultana pozornica na kojoj se 
može radnja odigravati uporedo na više mjesta ili se mjesta radnje 
nastavljaju jedno uz drugo. Kada je riječ o pozornici onda moramo 
reći o njenoj tehničkoj strani i ovo: nije potrebno opremiti pozor- 
nicu strogo realistički, jer je puk zbog stanovite naivnosti sklon 
stiliziranoj sceni, dekoru i kostimu. Glavni je vodič u tom umj=et- 
ničkom pogledu, da uz iluziju zbilje takova pozornica još djeluje 
i odgojno u estetskom smislu. Pozornice koje su smještene izvan 
zgrada (Freilichttheater) djeluju često vrlo neukusno, ako se utisak 
umjetnih kulisa, kakovima danas raspolažemo, miješa a ne stapa 
sa utiskom što ga pruža okolna priroda. Uz obljižnji brežuljak i 
šumu ne će nikako djelovati kakova soba dvorca, skalupljena iz 
loših pa i dobrih kulisa. Taj problem dekora u slobodnoj prirodi 
se imade riješiti u vezi sa sredinom i prirodom a sa naročitim de- 
korom koji bi bio građen za vanjske predstave u prirodi. 
< Kao prve umjetničke vrste pučkoga kazališta razmatramo: 


Junačku dramu i socijalnu dramu. Prva je vrlo često histo- 
rijska. Na pozornici će takovo historijsko djelo, baš zbog vidljive 
radnje, više djelovati nego na pr. recitiranje naših narodnih pje- 


1) U velikim prostorijama i na otvorenom bolje je upotrijebiti samo 
drvene i limene puhalačke instrumente, jer se gudački instrumenti vrlo slabo 
čuju. 

sama. Nigdje se narod ne može toliko potaći na djelo kao u ovoj: 


dramskoj vrsti, nigdje primjer koji zaokuplja sva čula ne djeluje 
tako neodoljivo i ništa toliko ne oblikuje duh i osjećaje naroda. 
A koliko nam građe stoji na raspoloženju za gradnju te vrsti? 
Historija je pruža stalno sve od svršetka našeg doseljenja ovamo, 
pa od naših kraljeva narodne krvi do borbe za našu samostal- 
nost sa kraljevima madžarske krvi; ili zar je već sažeto donesena 


naša srednjevjekovna borba sa Turcima, pa zatim ponovna sa: 


Madžarima sve do najnovijega doba, koje je toliko blizu da jedva 
usuđujemo misliti na one brojne mučenike po kojima se je pucalo, 
koje se zatvaralo i bilo, ada nam gotovo isčezavaju iz viđa stotine 
tisuća Hrvata koje se uništavalo moralno i materijalno i o kojima 
bi trebalo ispisati čitavu epopeju »tihoga herojstva.« Ali nam 
građu ne pruža samo naša politička nego i socijalna borba, koja 
osim Matije Gubca nije do najnovijega doba dala ni snažniji po- 
kret ni jake ličnosti. lako posljednja spada u vrstu socijalne drame 
ipak se često politički i socijalni ciljevi isprepliću. 

U današnje vrijeme mi težimo i za etičkim ugledima i heroji- 
ma, jer se na naše doba tako lagano primjenjuju Schillerove riječi: 
»Naša se tragedija treba boriti proti negativne mlitavosti, beska- 
rakternog duha vremena i sveopćeg načina mišljenja; ona mora 
ukazati na snagu i karakter; ona ireba potresti i uzdići duše.. .« 
Naše doba treba dakle uzore junaštva na svim područjima života 
a napose na polju političkom i etičkom. Mi ne isključujemo ni juna- 
štva drugih naroda sa naših pozornica, jer su junaci ostalih naroda 
i naši junaci, a bratska solidarnost koja će iz toga nastati može 
samo spajati narode i kulture. Iz djela prošlosti nicati će nova 
djela. ' do 

Ladanjska drama, lakrdija, priča, pantomina, cirkus, impro- 
vizacija čine drugu grupu kazališnih oblika za narod. 

o Ladanjska drama poetski crta selo, sa njegovim pri- 
rodnim i pitomim životom u koji unosi suprotnost građana i seljaka 
a ta je suprotnost često podvučena komičnim elementima. Ona je 

dakle po tim karakteristikama opća književna vrsta svih naroda; 
često ne odgovara seljačkom duhu i shvaćanju ali kao zabavna 
vrsta može se upotrijebiti sa uspjenom; ona će uz zabavu oštriti 
i dar opažanja i rasuđivanja. 


Lakrdija obiluje bučnim vanjskim efektima i šalom Njoj 
je slična jedna vrsta koja uz vanjske efekte unosi u radnju ozbiljne 
i ako pretjerane događaje i avanture, jednom riječi sve ono što 
mi danas nazivamo kinematografskom umjetnošću u lošem smislu 
riječi. (Francuzi zovu tu vrstu melodram, a kako znamo taj izraz 
kod nas znači posve nešto drugo). Te vrste su vrlo često nazivane 
»običnim teatrom« koji nema mnogo veze sa umjetnošću. No ne 
smijemo zaboraviti da one svojim jednostavnim osjećajima i ra- 
dostima uvijek nalaze put k srcu puka. Puk treba i smijeh i plač, 
a izmjenjujući to u zabavi on će ipak znati razlikovati dobro od 
zla i željeti će pobjedu dobra. Za narod treba dakle stvoriti kaza- 
lišne oblike u kojima će: 1. proživljavati razne osjećaje, jer dolazi 
u kazalište da osjeća a ne da uči (ili barem ne da izravno uči); 
2. narod želi da scena izgleda vjerojatno kao u svagdanjem životu, 
jer želi odmah da uoči gdje se događa radnja (da na pr. može 
razlikovati seljačku sobu od sobe u krčmi ili ulicu od trga i t. 
d.); 3. gledaoci žele da ponesu iz kazališta i moralnu okrijepu t. j. 
oni žele da im kazalište neizravno potvrdi stanovita etička načela. 
Pjesnici će moći u toj vrsti (uz junačku i socijalnu dramu) najviše 
stvoriti. Zadatak međutim nije lagan, jer bi se taj umjetnički oblik | 
morao podići na viši umjetnički stepen. Uz poetsku notu sadržaj mu 
spunjaju najprirodnije i najače strasti: ljubav, mržnja, ponos, často- 
ljublje, ljubav roditelja i djece i t. d. Prema tome je ta umjetnička 
vrsta univerzalna i iskonski ljudska. Romeo, Macbeth, Othelo su 


“lica te vrste u dramskoj književnosti. 


. Zahvalna zadaća čeka onoga tko će obraditi narodne pjesme, 
humor, priče i bajke. Poetičnost, uloga fantazije, rasuđivanja 1 
poduke miješa se na naročiti način, koji treba često podvući mu- 

zičkom pratnjom. Osobito u lirici priča pjesništvo i glazba su 
ravnopravne, « 

Pantomina djeluje gestama i mimikom. Pomanjkanje riječi 
je pojednostavnilo radnju i time pantominu približilo masi. Pozna- 
ta je velika uloga »kazališta lutaka« u kojemu je brisana i mimika, 
kod čega su geste i kretnje dobile još veće značenje. Pantomina 


živih bića, dakle ljudi, održala se je posebno, a i u vezi sa cir-- 


kusom. R. Rolland se ne slaže sa time da se prezrivo odbaci »tje- 
lesnost« pantomine i cirkusa. I zaista, sjetimo li se Grka i Rimlja- 
na i njihovih igara u cirkusu ili takmičenja na svečanostima, zna- 
mo, da gledanje fizičkih kretnja može pobuditi osjećaj radosti i 
snage ne samo na fizičkoj bazi nego i zbog estetskih uzroka. 
Pučko kazalište nije stvoreno samo za literate nego i za ljude. 
Improvizacija je zadnja vrsta koju ovdje obrađujemo. Opazilo 
se je naime da stanovite rase i stanovnici stanovitih krajeva rado 
 uposluju svoju fantaziju već kod gotovih umjetničkih djela. Ta 
djela su im odviše ukalupljena pa oni sami dodaju djelu nešto od 
svojega, oni dakle improviziraju. U Italiji je ovaj oblik rasprostra- 
njen u vrsti »commedia dell' arte«. Držim da bi se za neke naše 
krajeve a naročito za Primorje i Dalmaciju moglo stvoriti nekoliko 
tema sa tek naznačenom osnovnom radnjom a narod bi sam ispu- 
njao dialoge, improvizirao tekst a često i epizode radnje. Izvađači 


bi našli zadovoljenje u nagonu za igrom koji je razvijen kod sva-. 


kog čovjeka; oni bi razvijali intelektualne sposobnosti i na neki 
način petrificirali živi duh dosadašnje narodne kulture i u isti čas 
je obogaćivali. Kao što su oni narod — kolektiv, tako su kolektiv 
i svi gledaoci koji bi u nagonu za gledanjem (Schaulust) našli 
svoje zadovoljstvo i djelovali u gore izloženom smislu na održanju 
i obogaćenju narodne kulture. ' ' 

Narodne svečanosti (igre, smotre i t. d.) imadu istu važnost 
kao i glumačke forme u užem smislu. Na tim svečanostima narod 
je u isti čas i subjekt i objekt igre. Najčešće pod vedrim neb&m, 
narod se baš zbog toga osjeća slobodnijim i sretnijim što daje i 

prima. Mogli bi gotovo reći da su za sretan i slobodan narod sve- 
čanosti važnije od kazališta. Sadržaj tih svečanosti je zapravo život 
u najširem smislu riječi. Zadovoljan, slobodan život stvara potrebu 
za sastajanjem, jer će samo tako moći osloboditi pretičak veselja 


i snage i izmijeniti radosne utiske. Zar naši plesovi nisu takove 
. svečanosti i zar naše smotre nisu stalne godišnje svečanosti u ko- 


jima bi puk još više mogao izmjenjivati svoje znanje i veselje? 
Te svečanosti bi dakle bile sastanci veselja, prosvjete i od- 
goja. Naša nam bogata seljačka kultura daje sve preduvjete da se 


ti sastanci pretvore u svečanosti ogromnih razmjera kako su ih 


priređivali Grci i da slično prožmu čitav kulturni život. Sve lijepe 
umjetnosti, glazba, gluma i ples bile bi predmet takmičenja. Svi 
slojevi naroda koji bi se za tih svečanosti pretvorili u kolektiv, 
sa mislima i osjećajima kolektiva — zbližili bi se, i postepeno 


vremenom, zbližavali sve više. 


> Godinu :bi trebalo ispuniti sa spomen svečanostima. Uzor 
nam mogu biti one svečanosti koje je osnovala Revolucija u Fran- 


. cuskoj. Smatram, da bi trebali slaviti svečanost slobode, Hrvat- 


ski dan, dan seljaštva i radništva, dan pravde, ljubavi i bratstva, 
dan umjetnosti i t. d. Trebali bi uvesti spomen dan za pale poli- 
tičke borce, za pale socijalne i etičke borce, za kulturne i naučne 
radnike i t. d. 

Ako želimo imati umjetnost, trebamo najprije postojati kao 
narod, kaže R. Rolland. Umjetnosti pak nema bez slobode i domo- 
vine. e o 
Naš narod je sretan što imade sve ove preduvjete. Njima će 
i umjetnost pridonijeti ne mali udio da postane svoj gospodar i 
pobjednik za politička, socijalna i kulturna prava. 

Uz gornju literaturu upotrebio sam djela Antuna Radi- 
ća te izvjesna filozofska, estetska i praktična djela o 
problemu kazališta, koja djela ne obrađuju izravno po- 
jam »pučkog kazališta«. 

KNJIŽEVNA PREDOBJAVA 


Mjeseca septembra o. g. izaći će od istoga pisca djelo u jed- 
nom svesku pod naslovom 
DIKCIJA 
GOVORNIŠTVO 
DEKLAMACIJA 
GLUMA 

Knjiga je izrađena kao pedagoški priručnik, koji će bez teoret- 
sko - estetskih razlaganja dati ne samo pozitivna pravila nego i 
praktične upute u rad a po metodi koja mora polučiti uspjeh. Djelo 
je neophodno potrebno ne samo zbog dikcije nego i zbog uputa 
u govorništvo, deklamaciju i glumu svakome koji javno 
radi i dolazi češće u dodir sa društvom. Dakle svima profeso- 
rima, učiteljima, glumcima, propovjednicima, govornicima, studen- 
tima, đacima (upute u deklamaciju, ispravljanje griješka u dikciji) 
it.d. 

Taj praktični priručnik je napisan uz upotrebu bogate litera- 
ture te na temelju praktičnoga rada i studija pišćevog u Zagrebu 
i Parizu (studij na Conservatoire national de musique et d'art 
dramatique kod nastavnika Louis-a Jouvet-a, Pierre Chćreau-a; 
praktični rad i studij u školi najpoznatijeg avantgardističkog re- 
datelja Charlesa Dullina). 

Djelo će opsezati oko 200 stranica sa primjerima. 

Zbog ograničene naklade, prima autor pismene predbilježbe 
(koje daju pravo na posebnu sniženu pretplatnu cijenu) do 15 
augusta 0. g. na adresu B. Orlić, redatelj, Zagreb, Čanićeva 9, ili 
u knjižari »Orbis« Masarykova ul. 15, dok će se novac slati kako 
će to biti posebno oglašeno objavama u dnevnoj štampi. 

